[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.2.2008

SEC(2008) 193

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

συνοδευτικό στην

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση της οδηγίας 76/769/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων (διχλωρομεθάνιο)

(τροποποίηση της οδηγίας 76/769/ΕΟΚ του Συμβουλίου)

Περίληψη Εκτίμησης Αντίκτυπου {COM(2008) 80 τελικό} {SEC(2008) 192}

Επικεφαλής ΓΔ: Επιχειρήσεων και Βιομηχανίας

Άλλες εμπλεκόμενες υπηρεσίες: AGRI, ENV, SANCO, JRC, EMPL, ECFIN, TRADE, JLS, MARKT, RTD, SJ, TREN, SG

Προγραμματισμός ημερήσιας διάταξης ή αναφορά ΠΕ: 2007/ENTR/016

Ιστορικο

Η παρούσα περίληψη εκτίμησης αντικτύπου[1] συνοδεύει την πρόταση απόφασης για τροποποίηση της οδηγίας 76/769/EΟΚ όσον αφορά τους περιορισμούς κυκλοφορίας στην αγορά και χρήσης του διχλωρομεθανίου (DCM) στα διαβρωτικά χρωμάτων.

Το DCM δεν περιλαμβάνεται στους καταλόγους προτεραιότητας σύμφωνα με τον κανονισμό (ΕΟΚ) αριθ. 793/93 για την αξιολόγηση και τον έλεγχο των κινδύνων από τις υπάρχουσες ουσίες. Ωστόσο, πολυάριθμες μελέτες για τους κινδύνους του DCM στα διαβρωτικά χρωμάτων[2] κατέληξαν στο συμπέρασμα ότι απαιτούνται μέτρα για τη μείωση του κινδύνου σε ολόκληρη την ΕΕ.

Η εκτίμηση αντίκτυπου αναλύει και αξιολογεί τα διάφορα μέτρα σε ό,τι αφορά την αποτελεσματικότητα, την πρακτική εφαρμογή, τον οικονομικό αντίκτυπο και την παρακολούθηση, με σκοπό τη μείωση των κινδύνων κατά τη βιομηχανική, την επαγγελματική και την καταναλωτική χρήση των διαβρωτικών χρωμάτων με βάση το DCM.

Διαδικαστικα θέματα και διαβουλευση με τους ενδιαφερόμενους

Οι πιθανοί περιορισμοί στη χρήση του DCM σε διαβρωτικά χρωμάτων συζητήθηκαν επανειλημμένα σε συνεδριάσεις της ομάδας εργασίας για την εφαρμογή της οδηγίας 76/769/EΟΚ, στις οποίες συμμετείχαν εκπρόσωποι της Επιτροπής, των κρατών μελών (ΚΜ) και του Ευρωπαϊκού Συμβουλίου Χημικών Βιομηχανιών (CEFIC). Επίσης, ζητήθηκε η γνώμη της Ευρωπαϊκής Οργάνωσης Καταναλωτών (BEUC), της Ευρωπαϊκής Ομοσπονδίας Εργαζομένων στους τομείς των ορυχείων, της χημικής βιομηχανίας και της ενέργειας (EMCEF) και της Ευρωπαϊκής Συνομοσπονδίας Συνδικάτων (ETUC).

Στο πλαίσιο των εν λόγω συνεδριάσεων προέκυψε ότι τα ΚΜ χωρίζονται σε δύο διαφορετικά στρατόπεδα με ιδιαίτερα αποκλίνουσες θέσεις: από τη μία πλευρά, το Ηνωμένο Βασίλειο, η Ιρλανδία, η Ιταλία, η Ελλάδα και η Πολωνία, ενώ υποστηρίζουν ότι απαιτούνται συμπληρωματικοί έλεγχοι στο χώρο εργασίας, δεν βλέπουν το λόγο για την έγκριση απαγορεύσεων είτε για την επαγγελματική χρήση είτε για τη χρήση των καταναλωτών. Τα εν λόγω κράτη μέλη θεωρούν ότι οι εκτεταμένοι περιορισμοί θα είναι δυσανάλογοι με τους κινδύνους που παρατηρούνται και ότι άλλα μέτρα επαρκούν για τη μείωση των κινδύνων.

Από την άλλη πλευρά, η Γερμανία, η Γαλλία, η Ισπανία, η Σουηδία και η Δανία αμφισβήτησαν την εν λόγω συλλογιστική και θεωρούν ότι οι ναρκωτικές επιδράσεις του DCM είναι ιδιαίτερα επικίνδυνες και ότι τα ατυχήματα και οι θάνατοι που καταγράφηκαν αποδεικνύουν ότι τα μέτρα που εφαρμόζονται προς το παρόν (όπως τα επιβραδυντικά ατμού) δεν επαρκούν. Κατά συνέπεια, τάσσονται υπέρ της έγκρισης αυστηρών μέτρων για τις βιομηχανικές χρήσεις και ολικής απαγόρευσης για τις επαγγελματικές και τις καταναλωτικές χρήσεις.

Για να αποφευχθεί κάθε τυχόν νομική επικάλυψη ή διαφορά, εξετάστηκαν και άλλες νομοθετικές πράξεις όπως η οδηγία για την γενική ασφάλεια των προϊόντων και η νομοθεσία για την προστασία των εργαζομένων.

Ορισμος του προβληματοσ και στοχοι της πρωτοβουλιασ πολιτικησ

Σύμφωνα με το Παράρτημα I της οδηγίας 67/548/ΕΟΚ, το DCM ταξινομείται ως καρκινογόνος ουσία της κατηγορίας 3.

Η επικινδυνότητα του DCM αφορά κυρίως τις ναρκωτικές του επιδράσεις και την επακόλουθη κατάπτωση του κεντρικού νευρικού συστήματος (ΚΝΣ) σε υψηλές συγκεντρώσεις. Παρά το γεγονός ότι οι οξείες τοξικές επιδράσεις στο ΚΝΣ είναι αναστρέψιμες, έχουν αναφερθεί θάνατοι σε αρκετές περιπτώσεις[3]. Μεταξύ 1989 και 2007, στην ΕΕ καταγράφηκαν 18 θάνατοι (9 από βιομηχανική χρήση· 8 από επαγγελματική χρήση· 1 από καταναλωτική χρήση) και 56 μη θανατηφόροι τραυματισμοί (6 από βιομηχανική χρήση· 26 από επαγγελματική χρήση· 10 που συνδυάζουν βιομηχανική και επαγγελματική χρήση· 14 από καταναλωτική χρήση).

Οι κύριοι παράγοντες που συνέβαλαν σε θανατηφόρα ατυχήματα λόγω χρήσης διαβρωτικών χρωμάτων με βάση το DCM είναι οι ακόλουθοι:

- Ανεπαρκής εξαερισμός

- Ακατάλληλα μέσα ατομικής προστασίας

- Χρήση ακατάλληλων δεξαμενών

- Χρήση της ουσίας σε καταστάσεις όπου δεν ενδεικνυόταν

- Ατυχήματα λόγω θερμότητας

- (Πιθανή) κατάχρηση οινοπνευματωδών ποτών

- Μακροπρόθεσμη έκθεση

- Άγνωστοι λόγοι

Βάσει των εν λόγω παραγόντων, η εκτίμηση αντίκτυπου ανέλυσε τα διάφορα πιθανά μέτρα ελέγχου για τη μείωση του αριθμού των ατυχημάτων και του κινδύνου της πρόκλησης θανάτων.

Στόχος της πρότασης είναι η μείωση ή η κατάργηση των προσδιορισμένων κινδύνων προκειμένου να επιτευχθεί υψηλό επίπεδο προστασίας της υγείας για όλους τους χρήστες των διαβρωτικών χρωμάτων με DCM (βιομηχανική, επαγγελματική και καταναλωτική χρήση) και η θέσπιση εναρμονισμένων κανόνων σε ολόκληρη την ΕΕ για να αποφευχθούν τα εμπόδια στο ενδοκοινοτικό εμπόριο των διαβρωτικών χρωμάτων με DCM.

Δικαιωμα δρασησ της Επιτροπησ

Η οδηγία 76/769/EΟΚ του Συμβουλίου επιδιώκει τη θέσπιση εναρμονισμένων κανόνων ώστε να επιτευχθεί υψηλό επίπεδο προστασίας της ανθρώπινης υγείας και του περιβάλλοντος σε ολόκληρη την Κοινότητα και να αποφευχθούν οι διαφορές μεταξύ των εθνικών νομοθεσιών που ενδέχεται να δημιουργήσουν εμπόδια στο ενδοκοινοτικό εμπόριο.

Λαμβάνοντας υπόψη της αποκλίνουσες γνώμες μεταξύ των κρατών μελών σχετικά με την ανάγκη για δράση, καθώς και τις αποκλίνουσες ενέργειες που έχουν λάβει ορισμένα (AT, DK, SE) αλλά όχι όλα τα κράτη μέλη, ο έλεγχος των εν λόγω κινδύνων δεν μπορεί να επιτευχθεί με τη μεμονωμένη δράση των κρατών μελών. Η δράση σε κοινοτικό επίπεδο αποτελεί τον αποτελεσματικότερο και τον αναλογικότερο τρόπο για την εξάλειψη ή τον περιορισμό των προσδιορισμένων κινδύνων με παράλληλη διαφύλαξη της εσωτερικής αγοράς. Το άρθρο 95 της Συνθήκης είναι η κατάλληλη νομική βάση για την πρόταση.

Συγκριση των διαφορων επιλογων πολιτικων για την επιτευξη των στοχων

Οι διάφορες εναλλακτικές επιλογές για την επίτευξη των επιδιωκόμενων στόχων για τη μείωση των κινδύνων κατά την εφαρμογή των διαβρωτικών χρωμάτων με βάση το DCM αναπτύχθηκαν βάσει των πληροφοριών και των συμπερασμάτων στο πλαίσιο των μελετών που εκπόνησε η Επιτροπή. Συμπεριελήφθησαν περαιτέρω πληροφορίες από τα ΚΜ, τον κλάδο παραγωγής και άλλα ενδιαφερόμενα μέρη. Ο ακόλουθος πίνακας συνοψίζει τα πορίσματα της εκτίμησης.

ΕΠΙΛΟΓΗ | Αποτελεσματικότητα | Αποδοτικότητα |

Καμία δράση | Πολύ χαμηλή: Η εν λόγω επιλογή δεν θα συντελέσει στην πρόληψη ατυχημάτων (θανατηφόρων ή μη) που θα συνεχιστούν για όλες της χρήσεις. Τα ΚΜ μπορούν να συνεχίσουν να νομοθετούν σε εθνικό επίπεδο, με την εφαρμογή διάφορων περιοριστικών μέτρων με επακόλουθα εμπόδια στην εσωτερική αγορά. | Χαμηλή: Χωρίς πρόσθετο κόστος για τον κλάδο, αλλά οι στόχοι μείωσης κινδύνου για τις τρεις χρήσεις δεν θα επιτευχθούν. |

Προαιρετική δράση από τον κλάδο | Πολύ χαμηλή: Δυσκολίες για την επίτευξη συμφωνίας με ευρεία κάλυψη του κλάδου καθώς οι γνώμες εντός του κλάδου είναι ιδιαίτερα διχασμένες. Δυσκολίες για τα ΚΜ να εξακριβώσουν τη συμμόρφωση του κλάδου παραγωγής με προαιρετική δράση. Δεν εξασφαλίζεται η προστασία της υγείας των καταναλωτών. | Πολύ χαμηλή: Το διοικητικό κόστος που επωμίζεται ο κλάδος για τη συμφωνία, τη δημιουργία, την επιβολή και την παρακολούθηση μιας προαιρετικής δέσμευσης που θα πρέπει να καλύπτει πολλές ΜΜΕ είναι σημαντικό. |

Μηχανικά μέσα ελέγχου: συστήματα εξαερισμού και δεξαμενές | Υψηλή έως μέση για βιομηχανικές χρήσεις: Οι κίνδυνοι κατά της βιομηχανικής χρήσης θα μειωθούν, αλλά απαιτούνται συμπληρωματικά μέσα ατομικής προστασίας για την προστασία των εργαζομένων. Μέση έως χαμηλή για επαγγελματικές χρήσεις: Πρακτικές δυσκολίες για τους επαγγελματικούς χρήστες που εργάζονται εκτός των βιομηχανικών εγκαταστάσεων σε ό,τι αφορά τον έλεγχο των επιπέδων έκθεσης στο DCM και τη διατήρηση επαρκούς εξαερισμού. Τα μέτρα για τις δεξαμενές εφαρμόζονται μόνο για ορισμένες επαγγελματικές χρήσεις και όχι για άλλες. Πολύ χαμηλή για καταναλωτικές χρήσεις: Δυσκολίες στην εξασφάλιση «καλού εξαερισμού» όταν οι καταναλωτές πρέπει να χρησιμοποιήσουν διαβρωτικά χρωμάτων σε εσωτερικούς χώρους ή στην περίπτωση κακών καιρικών συνθηκών. Τα μέτρα που αφορούν τις δεξαμενές δεν εφαρμόζονται. | Υψηλή έως μέση για βιομηχανικές χρήσεις: η εγκατάσταση μηχανικού αερισμού ενδέχεται να συνεπάγεται τροποποίηση του υπάρχοντος εξοπλισμού με επιπρόσθετο κόστος ιδίως για τις ΜΜΕ. Η αποδοτικότητα των τροποποιήσεων στις δεξαμενές μπορεί να είναι υψηλή για μικρά είδη, αλλά μειώνεται σταδιακά για τα μεγαλύτερα είδη λόγω υψηλότερων επενδύσεων κεφαλαίου. Μέση έως χαμηλή για επαγγελματικές χρήσεις: Το κόστος για τα απαιτούμενα μέσα θα είναι υψηλό και θα εξαρτάται από τη συγκεκριμένη επαγγελματική εφαρμογή. Ενδέχεται να απαιτείται δαπανηρός συμπληρωματικός εξοπλισμός για συγκεκριμένες περιπτώσεις, καθώς και η σχετική εμπειρογνωμοσύνη για την ορθή εφαρμογή. Πολύ χαμηλή για καταναλωτικές χρήσεις: Ο εξοπλισμός που απαιτείται για την μόνιμη εξασφάλιση «καλού εξαερισμού» είναι υπερβολικά δαπανηρός. |

Μέτρα χειρισμού: 1. Μέσα ατομικής προστασίας (ΜΑΠ) 2. Όρια μεγέθους εμπορευματοκιβωτίων και απαιτήσεις σχεδιασμού 3. Απαιτήσεις σύνθεσης προϊόντος | Υψηλή για βιομηχανικές χρήσεις: Η προστασία κατά της δερματικής έκθεσης εξασφαλίζεται με τη χρήση γαντιών από κατάλληλο υλικό. Η προστασία κατά των κινδύνων εισπνοής εξασφαλίζεται μέσω της χρήσης κατάλληλων προσωπίδων ή αναπνευστήρων. Μέση για επαγγελματικές χρήσεις: Δυσκολίες στην αξιολόγηση της χρήσης γαντιών από κατάλληλο υλικό (η οποία εξαρτάται από παραμέτρους όπως τα επίπεδα έκθεσης, η ένταση και η διάρκεια της μηχανικής εργασίας) για όλες τις συγκεκριμένες συνθήκες εργασίας, ιδίως για τους αυτοαπασχολούμενους εργαζόμενους και για τις δραστηριότητες που εκτελούνται εκτός των βιομηχανικών εγκαταστάσεων. Θεωρείται απίθανη η χρήση αναπνευστήρων όταν είναι απαραίτητη. Χαμηλή για καταναλωτικές χρήσεις: Καμία εγγύηση ότι οι καταναλωτές θα χρησιμοποιήσουν τα ΜΑΠ σωστά ή ότι θα τα αντικαταστήσουν κατά περίπτωση. Δεν εξασφαλίζεται η προστασία της υγείας των καταναλωτών. | Μέση για βιομηχανικές χρήσεις: Επιπλέον κόστος για τις επιχειρήσεις όσον αφορά την παροχή αποτελεσματικών ΜΑΠ, τα οποία θα πρέπει να επιλεγούν βάσει των συγκεκριμένων συνθηκών εργασίας και των υφιστάμενων μηχανικών μέσων ελέγχου για τα συστήματα εξαερισμού και τις δεξαμενές. Μέση έως χαμηλή για επαγγελματικές χρήσεις: Επιπρόσθετο κόστος για τις επιχειρήσεις όσον αφορά την επιλογή και την αγορά του κατάλληλου εξοπλισμού για την εξασφάλιση επαρκούς προστασίας υπό συχνά μεταβαλλόμενες συνθήκες εργασίας. Χαμηλή για καταναλωτικές χρήσεις: Δυσανάλογο κόστος για τα απαιτούμενα ΜΑΠ, ιδίως για μικρές ιδιοκατασκευές. |

Χαμηλή για βιομηχανικές, επαγγελματικές και καταναλωτικές χρήσεις: Η μείωση του μεγέθους του περιέκτη και η απαίτηση για στενά στόμια αποτελούν αποτελεσματικά μέτρα για τη μείωση της έκθεσης από τυχαία έκχυση, αλλά δεν θα αλλάξουν τον τρόπο με τον οποίο χρησιμοποιείται το προϊόν και δεν θα μειώσουν τους σχετικούς κινδύνους. Οι περιέκτες με στενό στόμιο δεν θα επιτρέπουν στους χρήστες να βυθίσουν ένα πινέλο στο προϊόν με αποτέλεσμα να το μεταφέρουν σε περιέκτες με ευρύτερο στόμιο και με υψηλό κίνδυνο έκθεσης σε ατμούς DCM. | Χαμηλή για βιομηχανικές, επαγγελματικές και καταναλωτικές χρήσεις: Απαιτούνται σημαντικές ποσότητες διαβρωτικών χρωμάτων κατά την εφαρμογή με δεξαμενές βύθισης για βιομηχανικές και επαγγελματικές χρήσεις. Το επιπρόσθετο κόστος λόγω του χρόνου που θα απαιτηθεί για τη χρήση πολλών περιεκτών και η ποσότητα των απορριμμάτων από τις συσκευασίες καθιστούν την εν λόγω επιλογή λιγότερο αποδοτική. |

Χαμηλή για βιομηχανικές, επαγγελματικές και καταναλωτικές χρήσεις: Η μείωση της περιεκτικότητας σε DCM θα συνεπάγεται αυξημένη χρήση άλλων συστατικών που ενδέχεται να δημιουργήσουν άλλους κινδύνους (π.χ. εύφλεκτα συστατικά). Η προσθήκη οσμογόνου ουσίας ενδέχεται να ενθαρρύνει τους χρήστες να φορούν «απλές» μάσκες χωρίς να εξασφαλίζεται η απαιτούμενη προστασία κατά του DCM. Οι επιβραδυντές ατμών χρησιμοποιούνται ήδη για πολλά έτη και δεν εξασφαλίζουν επαρκή έλεγχο της έκθεσης σε DCM κατά τη χρήση. | Χαμηλή για βιομηχανικές, επαγγελματικές και καταναλωτικές χρήσεις: Η μείωση της συγκέντρωσης DCM ενδέχεται να επηρεάσει την αποτελεσματικότητα των σχετικών προϊόντων χωρίς να εξασφαλίζονται οι ίδιες επιδόσεις αποβαφής. Κατά συνέπεια θα απαιτείται μεγαλύτερος χρόνος επεξεργασίας με υψηλότερο κόστος. |

Υποχρεωτική κατάρτιση και αδειοδότηση χρηστών | Μέση έως χαμηλή για βιομηχανικές χρήσεις: Η νομοθεσία για την προστασία των εργαζομένων ήδη απαιτεί από τους εργοδότες να παρέχουν επαρκή προστασία για τη διαχείριση των κινδύνων από τις εφαρμογές με χρήση DCM. Τα ΚΜ ενδέχεται να μην επιθυμούν ή να αδυνατούν να εμπλακούν στο πλαίσιο προγραμμάτων κατάρτισης και αδειοδότησης. Υψηλή για επαγγελματικές χρήσεις: Η κατάρτιση και η αδειοδότηση θα οδηγήσει σε μεγαλύτερη επίγνωση των κινδύνων και των απαιτούμενων μέτρων προστασίας, ιδίως για τις ΜΜΕ και τους αυτοαπασχολούμενους εργαζομένους που δεν καλύπτονται από τη νομοθεσία για την προστασία των εργαζομένων. Αυτό θα αποδειχθεί ιδιαίτερα αποτελεσματικό για τις δραστηριότητες εκτός των βιομηχανικών εγκαταστάσεων. Τα ΚΜ ενδέχεται να μην επιθυμούν ή να αδυνατούν να εμπλακούν στο πλαίσιο προγραμμάτων κατάρτισης και αδειοδότησης. Άνευ αντικειμένου για καταναλωτικές χρήσεις. | Μέση για βιομηχανικές χρήσεις: Επιπρόσθετο κόστος για τις επιχειρήσεις που επιλέγουν να προμηθεύουν ή να χρησιμοποιούν διαβρωτικά χρωμάτων με DCM για τη διοργάνωση προγραμμάτων κατάρτισης, τη διάδοση πληροφοριών, την εξέταση και την αδειοδότηση των ατόμων που προτίθενται να εργαστούν σε επιχείρηση διαβρωτικών χρωμάτων με DCM. Μεγαλύτερη ευθύνη και περισσότερος διοικητικός φόρτος των ΚΜ για τον έλεγχο συστήματος κατάρτισης και αδειοδότησης. Μέση για επαγγελματικές χρήσεις: Επιπρόσθετο κόστος για τις επιχειρήσεις που επιλέγουν να προμηθεύουν ή να χρησιμοποιούν διαβρωτικά χρωμάτων με DCM για τη διοργάνωση προγραμμάτων κατάρτισης, τη διάδοση πληροφοριών, την εξέταση και την αδειοδότηση των ατόμων που προτίθενται να εργαστούν σε επιχείρηση διαβρωτικών χρωμάτων με DCM. Μεγαλύτερη ευθύνη και περισσότερος διοικητικός φόρτος των ΚΜ για τον έλεγχο συστήματος κατάρτισης και αδειοδότησης. Άνευ αντικειμένου για καταναλωτικές χρήσεις. |

Ολική απαγόρευση | Χαμηλή για βιομηχανικές χρήσεις: Η ολική απαγόρευση των διαβρωτικών χρωμάτων με DCM θα εξαλείψει τον κίνδυνο από το DCM, αλλά η οριακή μείωση του κινδύνου με την ολική απαγόρευση είναι χαμηλή, ενώ άλλα μέτρα μείωσης του κινδύνου μπορούν να είναι εξίσου αποτελεσματικά για τη μείωση των κινδύνων. Μέση για επαγγελματικές χρήσεις: Η εν λόγω επιλογή θεωρείται ιδιαίτερα αποτελεσματική για την προστασία των επαγγελματιών χρηστών, δεδομένου του αριθμού των δηλωμένων θανάτων. Ωστόσο, η εν λόγω επιλογή θα αποδειχθεί λιγότερο αποτελεσματική εάν οι επαγγελματίες λαμβάνουν την απαιτούμενη κατάρτιση και τα κατάλληλα ΜΑΠ για τις δραστηριότητές τους. Υψηλή για καταναλωτικές χρήσεις: Καθώς οι καταναλωτές δεν έχουν πρόσβαση στον ίδιο εξοπλισμό (συγκεκριμένα στα μηχανικά μέσα ελέγχου και στα ΜΑΠ) όπως οι επαγγελματικοί ή βιομηχανικοί χρήστες, ούτε στην κατάρτιση, και καθώς οι συνθήκες εργασίας στο σπίτι ενδέχεται να είναι πολύ χειρότερες από τις επαγγελματικές συνθήκες, το εν λόγω μέτρο θα εξασφαλίσει τη βέλτιστη προστασία τους κατά της έκθεσης σε DCM. Η ολική απαγόρευση θα διευκολύνει την επιβολή της εφαρμογής από τις αρμόδιες αρχές καθώς δεν μπορούν να επιβάλλουν άλλα μέτρα στους καταναλωτές. | Μέση για βιομηχανικές και επαγγελματικές χρήσεις: Σημαντικές απώλειες για τους παραγωγούς DCM, αλλά κέρδη για τους παραγωγούς εναλλακτικών προϊόντων. Σχετικά ουδέτερη για τους παραγωγούς διαβρωτικών χρωμάτων, πολλοί εκ των οποίων παράγουν ήδη εναλλακτικές συνθέσεις. Η απαγόρευση θα έχει αντίκτυπο στις επιχειρήσεις-χρήστες, ιδίως όσον αφορά: α) το αυξημένο κόστος των εναλλακτικών προϊόντων· β) το κόστος κεφαλαίου για την προσαρμογή των υφιστάμενων εγκαταστάσεων για χρήση με τα εναλλακτικά προϊόντα και γ) τις απώλειες σε παραγωγικότητα καθώς τα εναλλακτικά προϊόντα συνεπάγονται μεγαλύτερη επεξεργασία και επανειλημμένη εφαρμογή. Σημαντικό κόστος για τις ΜΜΕ που λειτουργούν με χαμηλά περιθώρια κέρδους. Μέση έως υψηλή για καταναλωτικές χρήσεις: Μετριοπαθείς απώλειες για τους παραγωγούς DCM, αλλά κέρδη για τους παραγωγούς εναλλακτικών προϊόντων. Ουδέτερη για τους παραγωγούς διαβρωτικών χρωμάτων, καθώς οι επιχειρήσεις παραγωγής διαβρωτικών χρωμάτων συχνά παρέχουν ήδη διαβρωτικά χρωμάτων με DCM και χωρίς DCM. Συνεπώς, η συνολική επίπτωση θα είναι μάλλον ουδέτερη. Συνολικό μειωμένο κόστος για τους καταναλωτές όταν λαμβάνεται υπόψη το κόστος του διαβρωτικού χρωμάτων και τα απαιτούμενα ΜΑΠ για τη χρήση διαβρωτικών χρωμάτων με DCM. |

Συμπεράσματα

Ο ακόλουθος συνδυασμός επιλογών προκύπτει ως ο πλέον ισόρροπος και ανάλογος:

- Διαβρωτικά χρωμάτων με DCM για βιομηχανικές χρήσεις:

Πρέπει να εφαρμόζονται οι ακόλουθες υποχρεωτικές απαιτήσεις κατά τις βιομηχανικές δραστηριότητες:

- χρήση κατάλληλων προστατευτικών γαντιών

- χρήση αποτελεσματικών συστημάτων τοπικού εξαερισμού ή αναπνευστικού προστατευτικού εξοπλισμού με ανεξάρτητη παροχή αέρα

- κατάλληλα μηχανικά μέσα ελέγχου για δεξαμενές αποβαφής

Η ολική απαγόρευση για όλες τις βιομηχανικές χρήσεις θα ήταν δυσανάλογη, λαμβάνοντας υπόψη το υψηλό κόστος για τον κλάδο παραγωγής και την ελλιπή ενημέρωση για τα εναλλακτικά προϊόντα. Οι υπόλοιπες επιλογές όπως τα όρια μεγέθους των περιεκτών και οι απαιτήσεις για τη σύνθεση των προϊόντων δεν κρίνονται αποτελεσματικές για την πρόληψη της έκθεσης σε DCM και τη μείωση των κινδύνων.

- Διαβρωτικά χρωμάτων με DCM για επαγγελματικές χρήσεις:

Η χρήση από επαγγελματίες εκτός των βιομηχανικών εγκαταστάσεων πρέπει να απαγορευτεί γενικά, αλλά τα ΚΜ θα μπορούσαν να επιτρέψουν την περαιτέρω χρήση στην επικράτειά τους από ειδικά καταρτισμένους και αδειούχους επαγγελματίες. Οι σχετικές επιχειρήσεις στα ενδιαφερόμενα ΚΜ θα είναι επιφορτισμένες με τη δημιουργία των απαιτούμενων συστημάτων για την κατάρτιση και την αδειοδότηση και τα ΚΜ θα είναι αρμόδια για την παρακολούθηση των συστημάτων.

Το εν λόγω μέτρο θα παρέχει στα ΚΜ και στις ενδιαφερόμενες επιχειρήσεις την πλήρη αρμοδιότητα και το διοικητικό φόρτο για τη θέσπιση και τον έλεγχο συστήματος κατάρτισης και αδειοδότησης και τα κατάλληλα μέτρα ελέγχου.

Οι υπόλοιπες επιλογές όπως τα μηχανικά μέσα ελέγχου, τα όρια μεγέθους των περιεκτών και οι απαιτήσεις για τη σύνθεση των προϊόντων δεν κρίνονται αποτελεσματικές για την πρόληψη της έκθεσης σε DCM και τη μείωση των κινδύνων σε πολλές περιπτώσεις επαγγελματικής χρήσης.

- Διαβρωτικά χρωμάτων με DCM για καταναλωτικές χρήσεις:

Η απαγόρευση της κυκλοφορίας στην αγορά διαβρωτικών χρωμάτων με DCM για καταναλωτική χρήση είναι το μόνο αποτελεσματικό μέτρο για την εξάλειψη των κινδύνων για τους καταναλωτές καθώς θεωρείται αδύνατη η ολοκληρωμένη παρακολούθηση των ενεργειών και της συμπεριφοράς των καταναλωτών σε εφαρμογές ιδιοκατασκευών, ή η εξασφάλιση της κατάλληλης κατάρτισης και της χρήσης του απαιτούμενου προστατευτικού εξοπλισμού.

Λαμβάνοντας υπόψη το συνολικό κόστος και τα οφέλη, το εν λόγω μέτρο είναι ανάλογο.

Κανένα από τα μέτρα δεν θα έχει αντίκτυπο στον προϋπολογισμό της ΕE.

Παρακολουθηση και αξιολογηση

Τα κράτη μέλη διαθέτουν απόλυτα καθιερωμένους μηχανισμούς και έχουν διορίσει υπεύθυνες αρχές για την παρακολούθηση της συμμόρφωσης με τους περιορισμούς της οδηγίας 76/769/EΟΚ. Οι ίδιες δομές μπορούν να χρησιμοποιηθούν σύμφωνα με τον κανονισμό (EΚ) 1907/2006. Επιπλέον, ένα φόρουμ ανταλλαγής πληροφοριών σχετικά με τον έλεγχο εφαρμογής του νόμου θα τελεί υπό τη διαχείριση του Ευρωπαϊκού Οργανισμού Χημικών Προϊόντων και θα συντονίζει δίκτυο αρχών των ΚΜ με αρμοδιότητα για την εφαρμογή του παρόντος κανονισμού.

[1] Το πλήρες κείμενο στην αγγλική γλώσσα δημοσιεύεται στο δικτυακό τόπο: http://ec.europa.eu/enterprise/chemicals/studies_en.htm

[2] TNO-STB study, Νοέμβριος 1999· ETVAREAD expert group report, Απρίλιος 2004· RPA study, Απρίλιος 2007. Οι εν λόγω μελέτες δημοσιεύονται στο δικτυακό τόπο http://ec.europa.eu/enterprise/chemicals/studies_en.htm

[3] Γνώμη της επιστημονικής επιτροπής που εγκρίθηκε το Μάρτιο του 2005. http://ec.europa.eu/health/ph_risk/committees/04_scher/scher_opinions_en.htm